|  |  |  |
| --- | --- | --- |
| **Elem tartalma: Mi a hivatásgondozás?** | | Kategória: egyéb |
| Jelöld be a szerző(k) opciót! (lenyíló lista)  Szerkesztő(k): Palánki Ferenc püspök atya | | Esemény: Találkozó |
| Kapcsolódó téma: | Kapcsolódó előadás: Megszentelt élet | |
| Régió: Összrégió | Település: | Időpont: 2015.04. |

Kapcsolódó anyagok:

2015\_04\_megszentelt\_elet\_foeloadas\_ossz\_talalkozo

2015\_04\_megszentelt\_elet\_mi\_a\_hivatasgondozas\_egyeb\_ossz\_talalkozo

2015\_04\_megszentelt\_elet\_vilag\_hivatas\_teszt\_egyeb\_ossz\_talalkozo

Törzsanyag:

# Mi a hivatásgondozás?

Palánki Ferenc Püspök Atya előadása a 2016-os Országos Hivatáskonferencián, Leányfalun

1. **Mi a hivatás?**

2001-ben, szent II. János Pál pápa üzenetében a „Hivatások Világnapja” témája volt: *„Az élet mint hivatás”*.

A „hivatás” szó jól jellemzi Istennek a szeretet szabadságában minden emberhez fűződő viszonyát, *„mivel Isten minden egyes ember életét valamely hivatás betöltésére rendelte” (VI. Pál pápa, Populorum Progressio 15).* A teremtés végén Isten rátekintett az emberre, és látta, hogy *„nagyon jó!” (vö. Ter 1,31): „a saját képére és hasonlatosságára”* teremtette, dolgos kezeire bízta a világegyetemet, és bensőséges szeretetkapcsolatra hívta meg.

A hivatás az a szó, amely az embert a kinyilatkoztatás gazdagságának megértéséhez segíti, és megmutatja létének igazságát. *„Az emberi méltóság lényeges része az Istennel való közösségre szóló meghívás. Az ember kezdettől fogva párbeszédre hivatott Istennel, ugyanis csak azért létezik, mert Isten szeretetből megteremtette és szeretetből létben tartja, s csak akkor élhet teljesen az igazság szerint, ha önként elismeri ezt a szeretetet és rábízza magát a Teremtőjére” (GS19).* Ez az Istennel folytatott szeretet-párbeszéd alapozza meg azt a lehetőséget, hogy minden egyes ember a saját, ajándékba kapott vonásaiban és jellemzőiben fejlődhessen, és képes legyen mindennapi élete történetének és alapvető kapcsolatainak *„értelmet adni”*, miközben élete beteljesülése felé igyekszik.

XVI. Benedek pápa: *„Isten Jézus Krisztusban igent mondott az emberre és az ember életére, az ember szeretetére, szabadságára, értelmére.”*

Ha az életre mint hivatásra tekintünk, az elősegíti a belső szabadságot, serkenti az egyént arra, hogy előre tekintsen, és elutasítsa azt a felfogást, miszerint az élet passzív, unalmas és banális. Ilymódon az élet értékessé és elfogadott ajándékká lesz, mely *„természeténél fogva arra törekszik, hogy ismét ajándékká váljon” (Új hivatásokat egy új Európa számára c. dokumentum 1998. 16b)*.

Felfogva azt, hogy Isten igent mondott rám, válaszolnom kell erre a szeretetre. Az élet, mint hivatás tehát az Isten szeretetére adott válasz.

Az ember akkor bizonyul újjászületettnek a Lélekben (vö. Jn 3,3-5), ha megtanulja, hogy az új parancs útját járja: *„szeressétek egymást, ahogyan én szerettelek titeket” (Jn 15,12)*. Ez az a *„szent hívás, amelyet Isten Krisztus Jézusban az idők kezdete előtt ajándékozott nekünk, mellyel meghívott minket „saját elhatározásából és kegyelméből. Ez most lett nyilvánvalóvá a mi Üdvözítőnknek, Jézus Krisztusnak megjelenése által” (2Tim 1,9-10).*

Minden hivatás gyökerénél ott van Emmánuel, a „Velünk az Isten”. Ő nyilatkoztatja ki nekünk, hogy nem egyedül kell kialakítanunk az életünket, mert Isten viszontagságaink közepette jelen van. Ő mindegyikünkkel csodálatos, egyedi és megismételhetetlen szeretet-történetet valósít meg, amely egyúttal az emberiséggel és a világegyetemmel is összhangban áll. Ha felfedezzük Istent személyes történelmünkben, és nem érezzük magunkat árvának, hanem tudjuk, hogy van Atyánk, akire teljesen rábízhatjuk magunkat, akkor eljutottunk ahhoz a fordulóponthoz, amely gyökeresen átalakítja a pusztán emberi horizontot, és ráébreszti az embert hivatására: *„az ember csak akkor találhat teljesen önmagára, ha őszintén elajándékozza magát (vö. GS24)*. A II. Vatikáni Zsinatnak e szavaiban benne rejlik a keresztény egzisztencia és minden hiteles emberi tevékenység titka.

1. **Hivatáskultúra – az élet kultúrája**

Napjainkban az élet e keresztény olvasatának számolnia kell a nyugati kultúra néhány jellegzetes vonásával, amelyekben a mindennapi élet területén Isten gyakorlatilag a peremre szorul. Ezért az *„élet újra evangelizációja”* érdekében az egész keresztény közösség együttes fellépésére van szükség. Ezen alapvető lelkipásztori feladathoz szükség van azoknak a férfiaknak és nőknek tanúságtételére, akik megmutatják annak az életnek termékenységét, amelynek forrása Isten, ereje a Léleknek való engedelmesség, s mely a Krisztussal és az Egyházzal való egységében találja meg mindennapi fáradozásának igazi értelmét.

*„Minden hivatás – bár sokféle útja létezik – azt kéri, hogy lépjünk ki önmagunkból, hogy létünk középpontjául Krisztust és az evangéliumot tegyük. Akár a házas életben, akár a szerzetesi és papi életben felül kell múlni azokat a gondolkodás- és cselekvésmódokat, amelyek nincsenek összhangban Isten akaratával. Ez a „kilépés (kivonulás) az Úr imádásához és a testvérekben való szolgálatához vezet el minket”* (vö. beszéd a Szerzetesrendi Vezetők Nemzetközi Uniójához, 2013. május 8.) *Ezért mindannyian arra vagyunk hivatottak, hogy szívünkben Krisztust imádjuk* (vö. 1Pét 3,15)*, hogy megérintsen bennünket az Ige magvában lévő kegyelem ösztönzése, amelynek növekednie kell bennünk és a felebarát konkrét szolgálatává kell válnia. Nem kell félnünk: az élet minden szakaszában Isten szenvedélyesen és gyakorlottan törődik művével, melyet az ő keze alkotott. Sosem hagy el minket! Szívén viseli a rólunk alkotott terve megvalósulását, mindazonáltal egyetértésünkkel és együttműködésünkkel akarja ezt véghez vinni.” (Ferenc pápa üzenete a Hivatások világnapjára 2014.)*

Fontos, hogy a keresztény közösségben mindenki felfedezze saját, személyes hivatását, és nagylelkűen válaszoljon rá. Minden élet hivatás, és minden hívő arra hivatott, hogy részt vegyen az Egyház építésében. Szükség van a szolgálati papságra, amely *„a maga részéről különböző helyeken és időkben az Üdvözítő Krisztus szentségi jelenlétének maradandó záloga”* (Christifideles laici 55), amely Isten igéjének hirdetése, az Eucharisztia és más szentségek ünneplése által vezeti a keresztény közösségeket az örök élet útján.

Szükség van olyan férfiakra és nőkre, akik tanúságtételük által ébren tartják a megkereszteltekben az evangélium alapértékeit, és felébresztik *„Isten népében azt az igényt, hogy Istennek a Szentlélek által a szívekbe kiárasztott szeretetére életszentséggel válaszoljon, és így magatartásában az a szentségi konszekráció tükröződjön, melyet Isten a keresztségben, a bérmálásban és a papszentelésben hoz létre”* (Vita consecrata 33).

Bárcsak bőségben élesztene a Szentlélek hivatásokat erre a sajátos konszekrációra, azért, hogy a keresztény népben elősegítsék az evangéliumhoz való mind nagylelkűbb ragaszkodást, és így mindenki számára megkönnyítsék annak megértését, hogy a lét értelme az, hogy láthatóvá tegye Isten szépségét és szentségét.

Sok fiatal szomjazza az értékeket, de gyakran képtelenek rátalálni a hozzájuk vezető útra. Igen, egyedül Krisztus az Út, az Igazság és az Élet. Ezért van szükség arra, hogy segítségünkkel találkozzanak az Úrral, és bensőséges kapcsolatot alakítsanak ki Vele. Jézusnak be kell lépnie a világukba, kezébe kell vennie élettörténetüket és ki kell nyitnia szívüket, hogy az Ő szeretetének útján járva megtanulják egyre jobban megismerni Őt.

*A hivatás egy gyümölcs, amely olyan földön érlelődik, melyet az egymás szolgálatában kifejeződő kölcsönös szeretet művel meg a hiteles egyházi élet összefüggésében. Egyetlen hivatás sem önmagától születik, és nem is önmagáért él. A hivatás Isten szívéből ered, és a hű nép jó földjében, a testvéri szeretetben hajt ki. (Amadeo Cencini)*

A hivatáskultúra azt jelenti, hogy minden keresztény annak tudatában él, hogy ő meghívott, és egyben meghívó. A hivatás válsága a meghívók válsága.

Olaszországi felmérés szerint a fiatalok 17 %-ában megfordul az egyházi hivatás gondolata. Ezek a fiatalok azonban nagyon kevés lehetőséget kapnak, hogy kérdéseiket feltegyék, vagyis nem a hivatások vannak válságban, hanem a hivatásgondozók, akiknek a hivatások segítése lenne a feladatuk.

1. **Hivatásgondozás – hivatáskultúra építése**

*„A hivatáspasztoráció, más néven müsztagógia, vagy egyre beljebb vezet Isten misztériumába, vagy nem hivatáspasztoráció." (In Verbo tuo… 11.o.)*

*„Húsz-harminc évvel ezelőtt még csak azoknak nyújtottak hivatáskísérést, akik már eleve éreztek hivatástudatot, akik a legjobban elkötelezték magukat. Napjainkban inkább arra van szükség, hogy mindenki részesülhessen ilyesféle vezetésben, mert az egyházban mindenkinek joga van ahhoz, hogy segítséget kapjon annak felfedezéséhez, mi az Isten terve ővele.” (Amadeo Cencini)*

Isten népének **pásztorai**: *„Elsőként a papok szívügye legyen, hogy az ige szolgálatával, valamint a szolgálat lelkületét és a húsvéti örömöt sugárzó életük tanúságával a hívek szeme elé állítsák a papság nagyszerűségét és szükséges voltát. E célra a leghasznosabb a megfontolt és okos lelkivezetés. Az Úr hívó szavát azonban soha nem szabad úgy várni, hogy az valamilyen rendkívüli módon jusson el a leendő pap fülébe. Inkább olyan jelekből kell fölismerni és megítélni, melyekből Isten akarata az okos keresztényeknek a hétköznapokban mutatkozik meg; e jelekre a papoknak nagyon figyelniük kell” (Presbyterium ordinis 11).*

**Megszentelt életet élő** férfiak és nők hivatása, hogy tanúsítsák: Krisztus az egyetlen reményünk. Csak tőle kapunk erőt arra, hogy életünkben úgy döntsünk, ahogy Ő döntött. Csak Vele együtt tudjuk kielégíteni a világnak az üdvösségre irányuló mélységes ínségét. Bárcsak a megszentelt életet élők jelenléte és szolgálata megnyitná a fiatalok szívét és értelmét a remény isteni távlataira, megtanítaná őket alázatra, önzetlen szeretetre és szolgálatra. Bontakozzék ki egyre jobban megszentelt életük egyházi és kulturális jelentősége azokban a sajátos lelkipásztori szolgálatokban, amelyek alkalmasak arra, hogy felkészítsék a fiatal férfiakat és nőket az Úr hívásának meghallására, továbbá arra, hogy e hívásra a lélek szabadságában önzetlenül és bátran válaszoljanak.

**Keresztény Szülők**, bátorítalak titeket, hogy álljatok gyermekeitek mellett. Ne hagyjátok magukra őket a kamasz- és az ifjúkor nagy döntéseiben. Segítsétek őket, hogy ne vessék bele magukat a jólét utáni hajszába, és vezessétek el őket a valódi, lelki örömre. Segítsétek őket, hogy szívükben, amelyet sokszor elfog a jövőtől való félelem, visszhangozzék a hit felszabadító öröme.

Boldog VI. Pál pápa írta: tanítsátok meg őket arra, hogy „egyszerűen ízlelgessék azokat az emberi örömöket, amelyeket a Teremtő ad életük útján:

- a lét és az élet fölötti ujjongó örömöt,

- a tiszta és megszentelt szeretet örömét,

- a természet és a csend fölötti békés örömöt,

- a jól végzett munka néha keserű, de valódi örömét,

- a kötelességteljesítés fölötti örömöt és megelégedettséget,

- a szolgálat és a testvéri szolidaritás tiszta örömét,

- az áldozat igényes örömét” (Gaudete in Domino I).

A család életét támogassák a **hitoktatók és a keresztény tanárok**, akik különösen is arra hivatottak, hogy a fiatalokban kifejlesszék a hivatás iránti érzéket. Az ő feladatuk, hogy az új nemzedéket elvezessék Isten rájuk vonatkozó tervének felismerésére, és hogy felélesszék bennük a készséget, hogy ha Isten szólítja őket, ajándékba adják életüket a kapott küldetésre. Fokozatosan meghozott döntések készítik elő őket a teljes „igen” kimondására, amellyel egész életüket az evangélium szolgálatába állítják. Feladatuk, hogy ennek érdekében segítsék a rájuk bízott gyermekeket, hogy fölfelé tekintsenek, és győzzék le a kompromisszum állandó kísértését. Tanítsák meg őket arra, hogy bízzanak abban az Istenben, aki Atya, és aki azzal mutatja meg szeretetének mindent felülmúló nagyságát, hogy mindenkinek személyes feladatot ad abban a nagy küldetésben, amelynek célja, hogy *„megújuljon a föld színe”*.

Az Apostolok Cselekedeteinek könyvében olvassuk, hogy az első keresztények *„állhatatosan kitartottak az apostolok tanításában, a kenyérszegés közösségében és az imádságban” (2,42).* Az Isten igéjével való találkozás mindig kedvező alkalom a hivatás számára. A Szentírással való foglalkozás segít megérteni azt a módot és azokat a gesztusokat, amelyekkel Isten kiválaszt, meghív, tanít és szeretetében részesít.

Az Eucharisztia ünneplése és az imádság elvezet arra, hogy jobban megértsük Jézus szavait: *„Az aratni való sok, de a munkás kevés. Kérjétek az aratás Urát, küldjön munkásokat aratásába” (Mt 9,37-38; vö. Lk 10,2)*. Miközben a hivatásokért imádkozunk, megtanuljuk, hogy evangéliumi bölcsességgel szemléljük a világot, az élet igényeit és minden ember üdvösség utáni sóvárgását. Ily módon átéljük Krisztusnak az emberiség iránti szeretetét és együttérzését. A boldogságos Szűzzel együtt pedig ki tudjuk mondani: *„Íme, az Úr szolgálóleánya, legyen nekem a te igéd szerint”* (Lk 1,28).

1. **A szolgálat az Egyházban**

Az élet értelme, méltósága, szépsége, hogy el lehet ajándékozni, önként, szabadon, szeretetből. *„Ubi caritas et amor, Deus ibi est.”* és *„Krisztus szeretete sürget minket.”* Krisztus szeretete erősebb, mint a halál, s ezért legyőzi a félelmet. A félelem legyőzése pedig az igazi szabadság. Erre eljutni, és másokat erre segíteni, ez az igazi szolgálat.

Küldetés, misszió, kovász-lét, fény-lét. A föld sója, a világ világossága. Élhetőbb lesz tőle az élet.

A pap, a szerzetes nem egy fura figura, nem egy különc csodabogár, hanem olyan keresztény, aki meghívottságában, elkötelezettségében a többiek elé éli az odaadott élet lehetőségét, boldogságát.

A vértanúk és szüzek szolgálata, a Jelenések könyve szerint, hogy *„követik a Bárányt, bárhová is megy” (Jel 14,4)*. Krisztus szerelme elveszi tőlük a félelmet attól, hogy ki mit gondol, vagy az aggodalmaskodást a holnaptól.

A szolgálat lényege a kapcsolat: osztatlan szívvel Istenhez tartozás.

Ha életformának vállalom szabadon, szeretetből a Bárány követését, akkor azt is el kell fogadnom, hogy Ő bárányként küld a farkasok közé, ebbe a farkastörvényű világba. Sőt még önvédelemből se húzzunk farkasbőrt magunkra.

Osztatlan-szívű Istenhez tartozásából fakad a nagy szabadság és lelki függetlenség.

Az örömhír tanúja, akin keresztül megtapasztalja a bűnös, rideg világ, hogy Jézus él. Ő az egész világot akarja átalakítani, megszentelni. Az emberek közötti viszonyokat átitatni a szeretettel. Ahogyan a szülő szereti a gyermekét, a házasok szeretik egymást.

A pap személyén keresztül újra kimondja az Úr az Atyának, hogy: *„Értük szentelem magam”(Jn 17,19)*. Gyógyítva, tanítva, vigasztalva. Ez már nem külsőséges, szolgalelkű feladatteljesítés, hanem „értékválasz” Istennek, aki *„úgy szerette a világot, hogy egyszülött Fiát adta érte”(Jn 3,16)*.

Értékválasz Jézusnak, aki rajtunk keresztül a kicsinyek, a peremre szorultak, kisemmizettek, nyomorultak, vámosok, bűnösök barátja akart lenni.

Értékválasz Jézusnak, aki rajtunk keresztül a hitetlenül, remény-vesztve küszködőkben felkelti a hit vágyát.

Kaland. Az Isten- és emberszeretet kalandja, az önátadás, életadás kalandja. De félig égni, félig élni, félig szeretni nem érdemes.

Isten nem hétköznapi, nyögve-nyelős, kötelesség-teljesítésre vár, nem hivatalnok-lelkű szolgálatra hív, hanem örömre, boldogságra. Tudnunk kell olyan ember lenni, aki körül születik az Isten országa. A kisgyermek úgy tanul meg mosolyogni, hogy édesanyja mosolyog rá.

Az ateizmus utáni közönyben kell megszólítani embertársainkat Isten örömével és vigasztalásával. A feltámadott Úr békességét kell kimondani a gyűlölködők felé. Az újrakezdés, az új élet, a feltámadás hitét a depressziós, öngyilkos, reménytelen nemzedék felé.

*„Jézus látta, hogy egy Máté nevű EMBER ül a vámnál.”(Mt 9,9)* Eddig mindig mindenki akart tőle valamit. Egy kis kedvezményt, vagy megpróbálta becsapni. Vagy éppen ő, a vámos próbált valakiből hasznot húzni. Most meg jön Valaki, aki emberszámba veszi, nem valamit akar tőle, hanem őt, magát. Egyszerű szavakkal meghívja: „Kövess engem! – Az fölkelt és követte.”

Lévi (=„körülfont, hordozott, ragaszkodás”) Jézus szeretetének köszönhetően Máté (=”Isten ajándéka”) lett.

Jön az Úr, hív az Úr, megyek vele…

# IMA HIVATÁSOKÉRT

*Szent Atyánk, az élet és a szeretet kiapadhatatlan forrása,   
aki az élő emberben kinyilatkoztatod dicsőséged ragyogását,   
és szívébe helyezed hívásod csíráját,   
ne engedd, hogy a mi hanyagságunk miatt megtörténhessen,   
hogy valaki nem veszi észre vagy elveszíti ezt az ajándékot,   
hanem járjon mindenki teljes önzetlenséggel azon az úton,   
amelyen a Te szereteted megvalósul.*

*Úr Jézus, aki Palesztina útjain zarándokolva   
kiválasztottad és meghívtad az apostolokat, és azzal bíztad meg őket,   
hogy hirdessék az evangéliumot, a híveknek jó pásztorai legyenek,   
és ünnepeljék az istentiszteletet,   
add, hogy ma se hiányozzon Egyházadból a sok szent pap,   
aki mindenkihez elviszi halálod és feltámadásod gyümölcseit.*

*Szentlélek, aki ajándékaid folytonos kiárasztása által   
megszenteled az Egyházat,   
Áraszd ki a megszentelt életre hivatottak szívébe   
az Isten országa iránti bensőséges és szenvedélyes szeretetet,   
hogy önzetlen és feltétel nélküli „igen” kimondásával   
életüket az evangélium szolgálatába állítsák.*

*Legszentebb Szűz, aki habozás nélkül   
átadtad magad a Mindenhatónak,   
hogy megvalósíthassa a megváltás tervét,   
önts bizalmat a fiatalok szívébe,   
hogy mindig legyenek olyan buzgó pásztorok   
akik a keresztény népet az élet útján vezetik,   
és olyan megszentelt lelkek, akik a tisztaság,   
a szegénység és az engedelmesség által tanúskodnak   
feltámadott Fiad felszabadító jelenlétéről.   
Ámen.*

2000. szeptember 14. Szent II. János Pál pápa

Eszközigény: